S-1536/2011

Mál þetta, sem dómtekið var föstudaginn 28. október 2011, er höfðað með ákæru útgefinni af lögreglustjóranum á höfuðborgarsvæðinu 27. september 2011 á hendur X, fyrir líkamsárás gagnvart eiginkonu sinni, A, með því að hafa, sunnudaginn 26. september 2010, á heimili þeirra, tekið um vinstri úlnlið hennar og snúið uppá hann með þeim afleiðingum að úlnliðurinn brotnaði.

Telst þetta varða við 1. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981 og 111. gr. laga nr. 82/1998.

Þess er krafist að ákærði verði dæmdur til refsingar og til greiðslu alls sakarkostnaðar.

Af hálfu A, er gerð krafa um skaða- og miskabætur að fjárhæð 1.920.000 krónur auk vaxta samkvæmt 8. gr. laga um vexti og verðtryggingu nr. 38/2001, frá 25. desember 2010, en síðan dráttarvaxta samkvæmt 9. gr., sbr. 1. mgr. 6. gr. sömu laga, að liðnum mánuði frá birtingu kröfunnar til greiðsludags.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur árið 1952. Sakaferill hans hefur ekki áhrif á refsingu. Refsing ákærða verður ákveðin með hliðsjón af 3. mgr. 70. gr. almennra hegningarlaga og þykir hæfilega ákveðin fangelsi í 4 mánuði. Fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Af hálfu A er krafist skaðabóta vegna fjárhagslegs tjóns að fjárhæð 120.000 krónur og miskabóta að fjárhæð 1.800.000 krónur. Krafa um bætur vegna fjárhagslegs tjóns er engum gögnum studd og verður ákærði því sýknaður af henni. Ákærði verður dæmdur til að greiða brotaþola miskabætur samkvæmt 1. mgr. 26. gr. skaðabótalaga nr. 50/1993. Með hliðsjón af dómaframkvæmd þykja miskabætur hæfilega ákveðnar 300.000 krónur, sem beri vexti sem í dómsorði greinir.

Ákærði greiði málsvarnarþóknun skipaðs verjanda síns, B-kk-ef E-kk-ef hdl., 75.300 krónur að meðtöldum virðisaukaskatti. Ákærði greiði 34.500 krónur í annan sakarkostnað.

Af hálfu ákæruvaldsins flutti málið F-kvk-nf B-kvk-nf F-kvk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, X, sæti fangelsi í 4 mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Ákærði greiði A 300.000 krónur, auk vaxta samkvæmt 8. gr. laga um vexti og verðtryggingu nr. 38/2001 frá 26. desember 2010 til 30. október 2011, en með dráttarvöxtum samkvæmt 9. gr. sömu laga frá þeim degi til greiðsludags.

Ákærði greiði málsvarnarþóknun skipaðs verjanda síns, B-kk-ef E-kk-ef hdl., 75.300 krónur. Ákærði greiði 34.500 krónur í annan sakarkostnað.

R-kvk-nf H-kvk-nf